ชาวหุ้นเกินครึ่งหนุนทำคลอดหวยออนไลน์ เชื่อแก้ปัญหาขายสลากเกินราคา-กำจัดหวยใต้ดิน!
นักลงทุนหนุนรัฐฯทำคลอดหวยออนไลน์กระหึ่ม! ฟากโพลนิด้าชี้ประชาชนเห็นด้วยเกิน 68% จับตา LOXLEY ซอยเท้ารอโกยทรัพย์สัมปทานตู้จำหน่าย
7 พ.ค. 2561

ผู้สื่อข่าวรายงานว่า จากกรณีที่ผู้บริหาร สำนักงานสลากกินแบ่งรัฐบาลมีแนวคิดที่จะนำผลิตภัณฑ์ใหม่ อาทิ หวยออนไลน์ออกมาจำหน่าย เพื่อแก้ไขปัญหาการขายสลากเกินราคา ซึ่งหากการขายสลากแบบใบเดียว และแบบชุดยังแก้ไม่ตก การจัดจำหน่ายผ่านทางออนไลน์รอบใหม่อาจกลับมาพิจารณา
โดย ล่าสุด ศูนย์สำรวจความคิดเห็นสถาบันบัณฑิตพัฒนบริหารศาสตร์ (นิด้าโพล) ได้สำรวจความคิดเห็นเรื่อง “คนไทยคิดอย่างไรกับหวยออนไลน์-ล็อตโต้” จากประชาชนที่มีอายุ 18 ปีขึ้นไป กระจายทุกภูมิภาค ระดับการศึกษา และอาชีพทั่วประเทศ รวมทั้งสิ้นจำนวน 1,250 หน่วยตัวอย่าง ระหว่างวันที่ 1-2 พ.ค.61
ทั้งนี้ พบว่าประชาชนส่วนใหญ่ร้อยละ 67.68 เห็นด้วยกับการเพิ่มการขายหวยออนไลน์ เนื่องจากสะดวกหาซื้อง่าย ถูกต้องตามกฎหมาย ง่ายต่อการควบคุมราคา และยังช่วยลดปัญหาการขายสลากเกินราคา
ขณะที่บางส่วนระบุว่าช่วยลดการซื้อหวยใต้ดินลง รองลงมาร้อยละ 30.72 ไม่เห็นด้วยเพราะมีขั้นตอนที่ค่อนข้างซับซ้อน สามารถเข้าถึงได้ยาก ไม่สะดวกเท่าการซื้อตามแผงขายทั่วไป อีกทั้งสามารถโกงได้ง่าย ขณะที่บางส่วนระบุว่า อยากให้มีการขายสลากกินแบ่งรัฐบาลเพียงอย่างเดียว เพื่อลดการสร้างหนี้ของประชาชน
สำหรับกรณีที่จะเพิ่มการขายหวยล็อตโต้นั้น ประชาชนส่วนใหญ่ร้อยละ 53.68 เห็นด้วยเพราะสะดวกในการเลือกซื้อ ง่ายในการควบคุมราคา เป็นการเพิ่มช่องทางในการเลือกซื้อ มีโอกาส ในการถูกรางวัลค่อนข้างสูง และได้ซื้อเลขที่ชอบ ขณะที่บางส่วนระบุว่าช่วยลดการซื้อหวยใต้ดินลงเช่นกัน และเป็นการช่วยอุดหนุนรัฐบาลอีกด้วย รองลงมาร้อยละ 38.08 ไม่เห็นด้วยเพราะค่อนข้างยุ่งยากและวุ่นวาย สำหรับคนที่ใช้ไม่เป็น มีตัวเลือกมากเกินไป ทำให้ประชาชนงมงายมากขึ้น ขณะที่บางส่วนระบุว่า อยากให้มีการขายสลากกินแบ่งรัฐบาลเพียงอย่างเดียว และให้จบเป็นงวดๆ ไป
ทั้งนี้ ในรายการ “ข่าวหุ้นเจาะตลาด” ออกอากาศทางสถานีโทรทัศน์สปริงนิวส์ ทีวีดิจิทัลช่อง 19 และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz. ช่วงเวลา 09.30 – 11.00 น. ได้นำเสนอเกี่ยวกับประเด็นดังกล่าวในเช้าวันนี้ (7 พ.ค.) และได้เปิดให้ประชาชนได้แสดงความคิดเห็นเกี่ยวกับหวยออนไลน์ โดยมีผู้แสดงความคิดเห็นผ่านทางคอมเม้นของรายการ “ข่าวหุ้นเจาะตลาด” และผ่านทางข้อความ Inbox ของแฟนเพจ “ข่าวหุ้นธุรกิจ” ซึ่งพบว่านักลงทุนส่วนใหญ่เห็นด้วยกับโครงการหวยออนไลน์
โดยทางทีมงาน “ข่าวหุ้นธุรกิจ”  ได้คัดเลือกข้อความของนักลงทุนที่ติดตามแฟนเพจมาดังนี้


ทั้งนี้ เป็นที่น่าติดตามว่า ในประเด็นดังกล่าวจะมีความคืบหน้าอย่างไร และการขายหวยออนไลน์ และหวยล็อตโต้จะเกิดขึ้นได้หรือไม่หลังจากที่ประชาชนส่วนใหญ่ร้อยละ 67.68 เห็นด้วยกับโครงการดังกล่าว ซึ่งหากโครงการดังกล่าวเกิดขึ้นได้จริง คาดว่าจะส่งผลดีต่อ บริษัท ล็อกซเล่ย์ จำกัด (มหาชน) หรือ LOXLEY เนื่องจากปัจจุบันบริษัท ล็อกซเล่ย์ จีเทคฯ ซึ่งเป็นบริษัทย่อยของ LOXLEY เป็นผู้รับสัมปทานติดตั้งเครื่องจำหน่ายหวยออนไลน์จากสำนักงานสลากฯ
อย่างไรก็ตามหากมีความคืบหน้าในประเด็นดังกล่าวทางทีมงาน “ข่าวหุ้นธุรกิจออนไลน์” จะรายงานให้ทราบในครั้งต่อไป